કાલબાદેવી રોડ પર ભાંગવાડીની સામે જ ફૂટપાથ પર વર્ષોથી આવા પરિવારો રહે છે. ફૂટપાથ પર રહેતા મોટા ભાગના આ લોકો તામિલનાડુના છે. એક દુકાનદારે આ બાબતે નામ ન આપવાની શરતે કહ્યું હતું કે ‘આ લોકોને ફૂટપાથ છોડીને ક્યાંય જવું નથી. તેઓ દિવસના ૨૪ કલાક અહીં પડ્યાપાર્થયા રહે છે. પુરુષો અને મહિલાઓ રોજ સવારે કાગળ વીણવા જતાં રહે છે. જોકે તેમનાં બાળકો અહીં જ ગ્રૅન્ડ પેરન્ટ્સ પાસે હોય છે. પુરુષો અને મહિલાઓ કાગળ વીણીને અહીં તેમની પ્લાસ્ટિકની ગૂણીઓ ભરી લાવે છે, જે દુકાન સામે જ રસ્તા પર ગોઠવી દે છે. તેઓ અહીં જ ચૂલા પર રાંધે છે જેને કારણે દુકાનોમાં પણ ધુમાડો ફેલાઈ જાય છે. રાંધવું, ખાવું, વાસણ અને કપડાં ધોવા બધું જ અહીં કરતા હોવાથી રસ્તા પર પાણી ફેલાય છે, ગંદકી થાય છે અને વાસ મારે છે. તેમનાં નાનાં ટાબરિયાંઓ ટૉઇલેટ અહીં જ પણ કરે છે. ત્યાર બાદ તેઓ મંડળી જમાવી ફૂટપાથ પર જ પત્તાંનો જુગાર પણ રમે છે અને દેકારો બોલાવે છે. તેમને ટોકવાવાળું કોઈ નથી હોતું. જુગાર રમવામાં મહિલાઓ પણ સામેલ હોય છે. જો વિરોધ કરીએ તો તેઓ મહિલાઓ અને બાળકોને આગળ કરે છે, ગંદી ગાળો બોલે છે. તેમને કઈ રીતે ટૅકલ કરવા? સુધરાઈ અને પોલીસ ક્યારેક ઍક્શન લે છે, પણ હવે તેઓ પણ તેમનાથી ત્રાસી ગયાં છે. તેઓ બીજે જ દિવસે ફરી આવી ચડે છે અને રોજનું રૂટીન ચાલુ કરી દે છે. આ ન્યુસન્સ હવે હટે તો સારું એવું લાગે છે. ગ્રાહકો પણ વધુ સમય દુકાનમાં બેસતા નથી, જેને કારણે અમારા ધંધાને પણ અસર પહોંચે છે.’